ai4bharat/Pralekha huggingface dataset:
நிதி அமைச்சகம்
பொதுத்துறை, தனியார் கூட்டாண்மை மூலம் பெரிய துறைமுகங்களை இயக்க நடவடிக்கை
2021-22 நிதியாண்டில் பொதுத்துறை, தனியார் கூட்டாண்மை அடிப்படையில், ரூ.2,000 கோடிக்கும் அதிகமான மதிப்பிலான ஏழு திட்டங்கள் பெரிய துறைமுகங்களில் செயல்படுத்தப்படும்.
நாடாளுமன்றத்தில் இன்று 2021-22 ஆம் ஆண்டுக்கான மத்திய நிதி நிலை அறிக்கையை தாக்கல் செய்த மத்திய நிதியமைச்சர் திருமதி நிர்மலா சீதாராமன் இதனைத் தெரிவித்தார்.
இதன் மூலம் பெரிய துறைமுகங்களின் இயக்க சேவைகளை, பொதுத்துறை மற்றும் தனியார் கூட்டு முயற்சியில் இயக்க அனுமதிக்கப்படும்.
இந்தியாவில் வணிகக் கப்பல்கள் இயக்கத்தை மேம்படுத்த ரூ.1,624 கோடி மானிய ஆதரவு திட்டத்தை அறிமுகப்படுத்த உத்தேசிக்கப்பட்டுள்ளதாக திருமதி நிர்மலா சீதாராமன் தெரிவித்தார்.
இதற்காக உலக அளவில் ஒப்பந்த புள்ளிகள் கோரப்படும் என்று அவர் தெரிவித்தார். இந்த முன்முயற்சியால் இந்திய மாலுமிகளுக்கு பயிற்சியும், வேலைவாய்ப்பும் கிடைக்கும் என அவர் தெரிவித்தார்.
கப்பல் மறு சுழற்சித் திறனை 2024ஆம் ஆண்டு வாக்கில் சுமார் 4.5 மில்லியன் டன் என்ற அளவில் இருமடங்காக்க உத்தேசிக்கப்பட்டுள்ளதாக அவர் தெரிவித்தார்.
ஐரோப்பா, ஜப்பானிலிருந்து அதிக கப்பல்களை இந்தியாவுக்கு வரவழைக்கும் முயற்சியாக சுமார் 90 கப்பல் மறு சுழற்சி தளங்களை குஜராத் மாநிலம் அலாங்கில் அமைக்க முயற்சி மேற்கொள்ளப்பட்டுள்ளதாகவும், இதன் மூலம் நாட்டின் 1.5 லட்சம் இளைஞர்களுக்கு கூடுதல் வேலைவாய்ப்பு கிடைக்கும் என்றும் அமைச்சர் தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1693878
(Visitor Counter : 210
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ஈ12 மற்றும் ஈ15 எரிபொருட்களுக்கான உமிழ்வு தரங்கள் அறிவிப்பு
சாலை போக்குவரத்து மற்றும் நெடுஞ்சாலைகள் அமைச்சகம், ஜிஎஸ்ஆர் 728  அக்டோபர் 11, 2021 தேதியிட்ட அறிவிப்பின் மூலம், ஈ 12  மற்றும் ஈ15  எரிபொருட்களுக்கான உமிழ்வு தரங்களை அறிவித்துள்ளது.
ஈ 12 மற்றும் ஈ 15-க்கு இணக்கமான மோட்டார் வாகனங்களை வாகன உற்பத்தி நிறுவனங்கள் தயாரிக்க இது உதவும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1763584
----
(Visitor Counter : 147
பிரதமர் அலுவலகம்
பிரதமர் திரு. நரேந்திர மோடி புதுதில்லியில் நாளை  கல்வி மறுமலர்ச்சியில் தலைமைப் பண்பு என்ற மாநாட்டை தொடங்கி வைக்கிறார்
கல்வி மறுமலர்ச்சியில் தலைமைப் பண்பு என்பது குறித்த மாநாடு புதுதில்லி விஞ்ஞான் பவனில் நாளை  நடைபெறுகிறது. 350க்கும் மேற்பட்ட பல்கலைக்கழகங்களின் துணைவேந்தர்கள் / இயக்குநர்கள் இதில் பங்கேற்கின்றனர். இந்த மாநாட்டுக்கு பல்கலைக்கழக மானியக் குழு, அகில இந்திய தொழில்நுட்ப சபை, இந்திய சமூக விஞ்ஞான ஆராய்ச்சி சபை, இந்திராகாந்தி தேசிய கலை மையம், இந்திராகாந்தி தேசிய திறந்தநிலை பல்கலைக்கழகம், ஜவஹர்லால் நேரு பல்கலைக்கழகம், ஸ்ரீகோவிந்த் சிங் தொழில்நுட்ப பல்கலைக்கழகம் ஆகியன இணைந்து ஏற்பாடு செய்துள்ளன.
இந்திய கல்வி அமைப்பை எதிர்நோக்கி உள்ள சவால்கள் குறித்து ஆய்வு செய்வது, கல்வி நோக்கங்களை அடைவதற்கான மாற்றத்திற்குரியத் திட்டம் வரைவது, கல்வி அமைப்பில் கட்டுப்பாடுகள் குறித்து ஆராய்வது ஆகியன இந்த மாநாட்டின் நோக்கங்களாகும்.
பிரதமர் திரு. நரேந்திர மோடி இந்த மாநாட்டை நாளை காலை தொடங்கி வைக்கிறார். அதனை தொடர்ந்து 8 அமர்வுகள், கீழ்க்கண்ட சிறப்பு கருத்துகள் குறித்து விவாதங்களை நடத்தும்.
- கற்போர் மைய கல்விக்கான கற்றல் கற்பித்தலை மேம்படுத்துதல்-கற்றலில் செயற்கை அறிவை பயன்படுத்துதல்.
- வேலை தேடுதல் என்பதிலிருந்து வேலை உருவாக்குதல் என்பதை நோக்கி- புதுமைப் படைப்பு மற்றும் தொழில் முனைவுத் திறனை மேம்படுத்துதல்.
- ஆராய்ச்சித் தரங்களை உயர்த்துதல்-இந்தியாவின் தேவைகளுக்கு முக்கிய கவனம் செலுத்துதல்.
- கல்வி நிறுவனங்களிடையே ஒருமித்த உணர்வுகளை உருவாக்குதல்-நூலகங்கள் பகிர்வு மற்றும் அறிவுப் பரிவர்த்தனை போன்ற கல்வி ஆதாரங்களை இணைத்துப் பயன்படுத்துதல்.
- அனைத்தையும் உள்ளடக்கிய ஒருங்கிணைந்த வளாகங்களை உருவாக்குதல்-வளாகத்தில் மாணவர்களின் உணர்வு இணைப்புகளை ஏற்படுத்தும் நடவடிக்கைகளை மேற்கொள்ளுதல்.
- பங்கேற்பு ஆளுகை மாதிரிகள்-ஆளுகை நடைமுறையில் மாணவர்கள் பங்கேற்பதற்கு வாய்ப்பு ஏற்படுத்தி தருதல்.
- வலுவான நிதி மாதிரிகளை உருவாக்குதல்- அரசு நிதியுதவியுடன் முன்னாள் மாணவர்கள் மற்றும் கம்பெனிகளிலிருந்து நிதி பெற்று இணைத்து செயல்படுத்துதல்.
- கல்வியில் பொதுவான நன்னெறிகளையும், வாழ்க்கைத் திறன்களையும் இணைத்து நன்னெறிக் கல்வியை மேம்படுத்துதல்.
மாநாட்டின் நிறைவு அமர்வுக்கு மத்திய மனிதவள மேம்பாட்டுத்துறை அமைச்சர் திரு. பிரகாஷ் ஜவடேகர் தலைமையேற்கிறார். இந்த அமர்வில் 8 குழுக்களும் தங்களது செயல் திட்ட அறிக்கையை சமர்ப்பிக்கும். இந்த அறிக்கைகள் மாநாட்டின் முழு அளவு கூட்டத்தில் விவாதிக்கப்படும். இதனையடுத்து, நாட்டின் உயர்கல்வித்துறையை மேம்படுத்துவதற்கான விரிவான செயல் திட்டம் உருவாக்கப்படும் என எதிர்பார்க்கப்படுகிறது.
பாதுகாப்பு அமைச்சகம்
கார்கில் வெற்றி தினத்தில், தேசிய போர் நினைவு சின்னத்தில் உயிர் நீத்த வீரர்களுக்கு பாதுகாப்புத்துறை அமைச்சர் திரு ராஜ்நாத் சிங் மரியாதை
கார்கில் வெற்றியின் 22வது ஆண்டு தினத்தில் தில்லியில் உள்ள தேசிய போர் நினைவிடத்தில், உயிர் நீத்த வீரர்களுக்கு பாதுகாப்புத்துறை அமைச்சர் திரு ராஜ்நாத் சிங் இன்று நன்றி தெரிவித்தார். கடந்த 1999ம் ஆண்டு நடந்த கார்கில் மோதலில், ஆபரேஷன் விஜய் நடவடிக்கையின் போது நாட்டுக்காக உயிர்தியாகம் செய்த வீரர்களுக்கு பாதுகாப்புத்துறை அமைச்சர் மலர் வளையம் வைத்து மரியாதை செலுத்தினார்.
தேசிய போர் நினைவிடத்தில் உள்ள பார்வையாளர் புத்தகத்தில், திரு ராஜ்நாத் சிங் குறிப்பிடுகையில், ‘‘ இந்திய பாதுகாப்பு படையினரின் தியாகத்தை நாடு ஒருபோதும் மறவாது’’ என்றார். அவர்களின் வீரத்துக்கு நாடு நன்றியுடன் எப்போதும் கடன்பட்டுள்ளது, அவர்களின் கொள்கைகளை நாடு எப்போதும் பின்பற்றும் என அவர் மேலும் கூறினார்.
இது குறித்து சுட்டுரையில் கருத்து தெரிவித்த பாதுகாப்புத்துறை அமைச்சர், ‘‘ தைரியமான வீரர்களின் உன்னத தியாகம், வரும் தலைமுறையினரையும் ஊக்குவிக்கும்’’ என கூறியுள்ளார்.
பாதுகாப்புத்துறை இணையமைச்சர் திரு அஜய் பட், விமானப்படை தளபதி ஏர் சீப் மார்ஷல் ஆர்கேஎஸ் பதாரியா, ராணுவத் தளபதி ஜெனரல் எம்.எம்.நரவானே, பாதுகாப்புத்துறை செயலாளர் டாக்டர் அஜய்குமார் மற்றும் ஒருங்கிணைந்த பாதுகாப்பு படை தலைவர் வைஸ் அட்மிரல் அதுல் குமார் ஜெயின் ஆகியோர் தேசிய போர்வீரர் நினைவு சின்னத்தில் உயிர்நீத்த வீரர்களுக்காக மரியாதை செலுத்தினர். இந்நிகழ்ச்சியில் மத்திய அரசு மற்றும் பாதுகாப்புத்துறை அமைச்சக அதிகாரிகள் பங்கேற்றனர்.
கார்கில் மோதலில், இந்திய ராணுவ வீரர்கள், விமானப்படை உதவியுடன், கார்கில் மலைப் பகுதியில் மோசமான வானிலையிலும் எதிரிகளுடன் சண்டையிட்டு விரட்டியடித்தனர். இந்த முக்கியமான தருணத்தில், பல்வேறு நிகழ்ச்சிகள் மூலம் கார்கில் வெற்றியை கொண்டாடி, உயிர்நீத்த வீரர்களை பெருமை மிக்க நாடு நினைவுக்கூர்கிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1738983
பிரதமர் அலுவலகம்
இரண்டாவது உலகளாவிய கொவிட் இணைய வழி உச்சிமாநாட்டின் தொடக்க அமர்வில் பிரதமர் திரு நரேந்திரமோடியின் உரை
அதிபர் பைடன் அவர்களே,
துணை அதிபர் ஹாரிஸ் அவர்களே,
மேன்மைதங்கியவர்களே,
வணக்கம்!
கொவிட் பெருந்தொற்று தொடர்ந்து வாழ்க்கையை, வழங்கல் தொடர்களை, திறந்த சமூகங்களின் உறுதியான பரிசோதனைகளை இடையூறு செய்கிறது. இந்தியாவில் நாங்கள் பெருந்தொற்றுக்கு எதிராக மக்களை மையப்படுத்திய உத்திகளை கடைப்பிடித்தோம். எங்களின் வருடாந்தர சுகாதார கவனிப்பு பட்ஜெட்டுக்கு முன்எப்போதும் இல்லாத உயர் அளவாக நாங்கள் ஒதுக்கீடு செய்தோம்.
எங்களின் தடுப்பூசித்திட்டம் உலகிலேயே மிகவும் பெரியதாகும். 18 வயதுக்கு மேற்பட்ட மக்கள் தொகையில் ஏறத்தாழ 90 சதவீதம் பேருக்கும் 50 மில்லியனுக்கும் அதிகமான சிறார்களுக்கும் நாங்கள் முழுமையாக தடுப்பூசி செலுத்தியுள்ளோம். உலக சுகாதார நிறுவனம் ஒப்புதல் அளித்த நான்கு தடுப்பூசிகளை இந்தியா தயாரித்துள்ளது. இந்த ஆண்டு 5 பில்லியன் டோஸ் உற்பத்தி செய்யும் திறனை கொண்டுள்ளது.
இரு தரப்பு மற்றும் கோவாக்ஸ் மூலம் 98 நாடுகளுக்கு 200 மில்லியனுக்கும் அதிகமான டோஸ்களை நாங்கள் வினியோகித்துள்ளோம். பரிசோதனை, சிகிச்சை, தரவு நிர்வாகம் ஆகியவற்றுக்கு குறைந்த செலவில் கொவிட் தடுப்பு தொழில் நுட்பங்களை இந்தியா உருவாக்கியுள்ளது. இவற்றை மற்ற நாடுகளுக்கும் நாங்கள் வழங்கியிருக்கிறோம்.
இந்தியாவில் கொவிடுக்கு எதிரான எங்களின் போராட்டத்திற்கு உதவியாகவும் நோய் எதிர்ப்பு சக்தியை அதிகரிக்கவும் பாரம்பரிய மருந்துகளை ஏராளமாக பயன்படுத்தி எண்ணற்ற உயிர்களை நாங்கள் பாதுகாத்துள்ளோம்.
பாரம்பரிய மருந்துகள் பற்றிய ஞானம் உலகுக்கு கிடைக்கச்செய்வதை நோக்கமாக கொண்டு இந்தியாவில் “பாரம்பரிய மருந்துகளுக்கான உலக சுகாதார மையத்திற்கு” கடந்த மாதம் நாங்கள் அடிக்கல் நாட்டியுள்ளோம்.
மேன்மைதங்கியவர்களே
எதிர்கால சுகாதார பிரச்சனைகளை முறியடிப்பதற்கு உலகளாவிய ஒருங்கிணைந்த முயற்சி தேவை என்பது தெளிவாகும். உலக சமூகத்தின் பொறுப்புள்ள உறுப்பினர் என்ற முறையில் இந்த முயற்சிகளில் முக்கியமான பங்கு வகிக்க இந்தியா தயாராக உள்ளது.
நன்றி
உங்களுக்கு மிக்க நன்றி
--------
(
குறு சிறு மற்றும் நடுத்தர தொழில் துறை அமைச்சகம்
எம்எஸ்எம்இ அட்டை
குறு, சிறு மற்றும் நடுத்தர நிறுவனங்கள் அமைச்சகம், இந்திய தேசிய பணப்பரிவர்த்தனைக் கழகத்துடன்  இணைந்து, உதயம் தளத்தில் பதிவு செய்துள்ள குறு, சிறு, நடுத்தர நிறுவனங்களுக்கு  எம்எஸ்எம்இ ரூபே கடன் அட்டையை சோதனை அடிப்படையில் அறிமுகப்படுத்தியது.
எம்எஸ்எம்இ ரூபே கடன் அட்டை குறு, சிறு, நடுத்தர நிறுவனங்களுக்கு டிஜிட்டல் பணப்பரிவர்த்தனைகள், பயன்பாட்டு கட்டணப் பரிவர்த்தனைகள், வரி செலுத்துதல் நடைமுறைகள் போன்ற வணிகம் தொடர்பான செயல்பாட்டுச் செலவுகளை மேற்கொள்ள எளிமையான கட்டண முறையை வழங்குகிறது. அத்துடன், கடன் வாங்குபவர்கள் வங்கிக் கொள்கையின்படி தங்கள் வணிக செலவுகளுக்கு வட்டியில்லா கடன் காலம் தொடர்பான நன்மையைப் பெறுகிறார்கள்.
இத்தகவலை குறு, சிறு மற்றும் நடுத்தரத் தொழில்கள் துறை இணையமைச்சர் திரு பானு பிரதாப் சிங் வர்மா மாநிலங்களவையில் இன்று எழுத்துப்பூர்வமாக அளித்த பதிலில் தெரிவித்தார்.
உணவுப் பதப்படுத்துதல் தொழிற்சாலைகள் அமைச்சகம்
22 மிகப் பெரிய உணவுப் பூங்காக்கள் மூலம் 6 லட்சம் நேரடி மற்றும் மறைமுக வேலைவாய்ப்புகள் : மக்களவையில் மத்திய அமைச்சர் தகவல்
22 மிகப் பெரிய உணவுப் பூங்காக்கள் மூலம், 6 லட்சம் நேரடி மற்றும் மறைமுக வேலைவாய்ப்புகள் உருவாக்கப்பட்டுள்ளதாக மக்களவையில், உணவுப் பதப்படுத்துதல் துறை இணையமைச்சர் திரு பிரகலாத் சிங் படேல் தெரிவித்தார்.
அவர் மாநிலங்களவையில் இன்று எழுத்துபூர்வமாக தாக்கல் செய்த பதிலில் கூறியிருப்பதாவது:
மிகப் பெரிய உணவுப் பூங்கா வழிகாட்டுதல்கள்படி, ஒவ்வொரு உணவுப் பூங்காவும் முழு செயல்பாட்டுக்கு வரும்போது, சுமார் 5000 பேருக்கு நேரடி மற்றும் மறைமுக வேலைவாய்ப்பை உருவாக்கும். உணவுப் பூங்கா திட்டத்தின் கீழ், 38 மிகப் பெரிய உணவுப் பூங்காங்களுக்கு, உணவுப் பதப்படுத்துதல் துறை அமைச்சகம் இறுதி ஒப்புதலும், 3 மிகப் பெரிய உணவுப் பூங்காங்களுக்கு கொள்கை அடிப்படையிலான ஒப்புதலும் வழங்கியுள்ளது. செயல்பாட்டில் உள்ள 22 மிகப் பெரிய உணவுப் பூங்காங்கள் மூலம் சுமார் 6,66,000 நேரடி மற்றும் மறைமுக வேலைவாய்ப்புகள் உருவாக்கப்பட்டுள்ளன.
மகாராஷ்டிர ஊரகப் பகுதிகளில், வேளாண் பொருட்கள் பதப்படுத்துதல்:
மகாராஷ்டிராவில் இதுவரை 3 மிகப் பெரிய உணவுப் பூங்காக்கள், 62 குளிர்பதனக் கிடங்குகள், 12 வேளாண் பதப்படுத்தும் தொகுப்புகள், 39 உணவுப் பதப்படுத்தும் ஆலைகளுக்கு ஒப்புதல் வழங்கப்பட்டுள்ளன.
மகாராஷ்டிர ஊரகப் பகுதிகள் உட்பட, நாடு முழுவதும், உணவுப் பதப்படுத்துதல் துறையின் ஒட்டுமொத்த வளர்ச்சிக்கு பிரதமரின் கிசான் சம்மதா திட்டத்தை உணவுப் பதப்படுத்துதல் துறை அமைச்சகம் அமல்படுத்துகிறது.
இத்திட்டத்தின் கீழ் உணவுப் பதப்படுத்தும் மையங்கள் அமைக்க தொழில் முனைவோர்களுக்குக் கடனுதவி, முதலீடு மானியம் ஆகியவற்றை உணவுப் பதப்படுத்துதல் தொழில்துறை அமைச்சகம் வழங்குகிறது.
தற்சார்பு இந்தியா நடவடிக்கையின் ஒரு பகுதியாக, சிறு உணவுப் பதப்படுத்தும் நிறுவனங்களை முறைப்படுத்தும் திட்டத்தை மத்திய உணவுப் பதப்படுத்துதல் தொழில்துறை அமைச்சகம் அமல்படுத்தி வருகிறது. ஒரே மாவட்டம், ஒரே தயாரிப்பு என்ற அணுகுமுறை மூலம், 2 லட்சம் சிறு உணவுப் பதப்படுத்தும் நிறுவனங்கள் அமைக்கவும்/ மேம்படுத்தவும் ரூ.10,000 கோடி மதிப்பில் அடுத்த 5 ஆண்டுகளுக்கு கடனுடன் கூடிய மானியத் திட்டம் அமல்படுத்தப்படுகிறது.
தனியார் முதலீட்டுக்கு அரசு தொடர் ஊக்குவிப்பு:
உணவு பதப்படுத்துதல் துறையின் ஒட்டுமொத்த வளர்ச்சிக்கு தனியார் துறை முதலீட்டை மத்திய அரசு தொடர்ந்து ஊக்குவித்து வருகிறது.
இதுவரை அனுமதிக்கப்பட்ட 818 திட்டங்களில், 792 திட்டங்கள் தனியார் துறை மூலம் ரூ.5791.71 கோடி மானியத்துடன் உணவு பதப்படுத்தும் மையங்கள் அமைக்க ஒப்புதல் அளிக்கப்பட்டுள்ளன.
இத்துறையில் தனியார் துறை பங்களிப்பை மேலும் ஊக்குவிக்க, முக்கிய நடவடிக்கைகளை மத்திய அரசு இந்தாண்டு எடுத்துள்ளது. உணவு பதப்படுத்துதல் துறையில் ரூ.10,900 கோடி மதிப்பீட்டில் உற்பத்தியுடன் தொடர்புடைய ஊக்குவிப்பு திட்டத்துக்கு மத்திய அரசு ஒப்புதல் வழங்கியுள்ளது. இது சர்வதேச சந்தையில் இந்திய உணவு பொருட்கள் பங்குபெற உதவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1737176
https://pib.gov.in/PressReleasePage.aspx?PRID=1737178
https://pib.gov.in/PressReleasePage.aspx?PRID=1737177
----
(Visitor Counter : 276
உள்துறை அமைச்சகம்
இந்திய-வங்கதேச காவல்துறைத் தலைவர்கள் இடையே பேச்சுவார்த்தை
நேர்மறை எண்ணம் மற்றும் நம்பிக்கையுடன் கூடிய சூழலில், இந்தியா மற்றும் வங்கதேசத்தின் காவல்துறை தலைவர்கள் இடையேயான முதல் காணொலி பேச்சுவார்த்தை இன்று நடைபெற்றது. இரு தரப்பு கூட்டு, பரஸ்பரம் கவலை அளிக்கக் கூடிய விஷயங்கள் மற்றும் எடுக்கப்பட வேண்டிய நடவடிக்கைகள் குறித்து விவாதித்த அதே சமயத்தில் இரு நாடுகளின் காவல்துறைகளுக்கு இடையேயான உறவை மேலும் வலுப்படுத்தவும் முடிவெடுக்கப்பட்டது.
ஏற்கனவே இருக்கும் மற்றும் இனி வரக்கூடிய பாதுகாப்பு மற்றும் தீவிரவாத எதிர்ப்பு சவால்களை திறம்படவும், சரியான நேரத்திலும் கையாளும் வகையில் குறிப்பிட்ட 'தொடர்பு புள்ளிகள்' உருவாக்கப்படும்.
சர்வதேச பயங்கரவாத குழுக்கள் மற்றும் தலைமறைவாக இருந்து செயல்படுபவர்கள் எங்கிருந்தாலும், அவர்களுக்கு எதிரான கூட்டு நடவடிக்கைகளை அதிகரிக்க இருதரப்பும் ஒப்புக்கொண்டன. இந்த பிராந்தியத்தில் உள்ள தீவிரவாத குழுக்களுக்கு எதிரான நடவடிக்கையை பரஸ்பரம் பாராட்டிக் கொண்ட இரு நாடுகளும், தொடர்பு புள்ளிகள் மூலம் உளவுத் தகவல்களையும், பின்னூட்டங்களையும் பகிர்ந்து கொள்வதும், அவசியம் என்றும் வலியுறுத்தின.
போதை மருந்துகள், இந்திய கள்ள நோட்டுகள், ஆயுதங்கள் மற்றும் ஆட்களை கடத்துதல் உள்ளிட்ட எல்லை தாண்டிய குற்ற நடவடிக்கைகளை தடுக்க இணைந்து செயல்படுவது குறித்தும் ஆலோசிக்கப்பட்டது.
பெட்ரோலியம் மற்றம் இயற்கை எரிவாயு அமைச்சகம்
பிரதமரின் உஜ்வாலா திட்ட பயனாளிகள் எல்பிஜி எரிவாயுவை பயன்படுத்துவதை ஊக்குவிக்க மத்திய அரசின் பல நடவடிக்கைகள்.
மத்திய பெட்ரோலியத்துறை இணையமைச்சர் திரு. ராமேஸ்வர் தெலி, மாநிலங்களவையில் கேள்வி ஒன்றுக்கு எழுத்துபூர்வமாக தாக்கல் செய்த பதிலில் கூறியதாவது: பிரதமரின் உஜ்வாலா திட்ட பயனாளிகள் கடந்த 3 ஆண்டுகளில் பயன்படுத்திய சராசரி சமையல் எரிவாயு பற்றிய விவரங்கள் கீழ்கண்ட இணைப்பில் கொடுக்கப்பட்டுள்ளன.
உஜ்வாலா பயனாளிகளின் எல்பிஜி பயன்பாட்டை அதிகரிக்க 5 கிலோ எடையுள்ள சிலிண்டர்கள் வாங்கும வசதியும் அளிக்கப்பட்டுள்ளது. பிரதமரின் கரீப் கல்யாண் உதவி திட்டத்தின் கீழ், 2020ம் ஆண்டு ஏப்ரல் முதல் டிசம்பர் வரை, 3 இலவச எரிவாயு சிலிண்டர்கள் வழங்கப்பட்டது. உஜ்வாலா பயனாளிகளுக்கு எண்ணெய் நிறுவனங்கள் 7.88 லட்சம், 5 கிலோ எரிவாயு சிலிண்டர் இணைப்புகளை வழங்கியது. இது தவிர 7.1 லட்சம் பயனாளிகள், 5 கிலோ சிலிண்டருக்கு மாறினா்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1783430
அறிவியல் மற்றும் தொழில்நுட்பத்துறை
உயிரி தொழில்நுட்பத்துறை நிறுவன தினக் கொண்டாட்டம்
உலகின் முதல் 12 உயிரித்தொழில்நுட்ப மையங்களில் ஒன்றாக இந்தியா தேர்வு
மத்திய அரசின் அறிவியல் மற்றும் தொழில்நுட்ப அமைச்சகத்திற்கு உட்பட்ட உயிரித் தொழில்நுட்பத்துறை, தனது 34-வது நிறுவன தினம் 26.02.2020 அன்று புதுதில்லியில் உள்ள தேசிய நோய்த்தடுப்பு மருந்து நிறுவனத்தில் கொண்டாட உள்ளது.
மத்திய அறிவியல் தொழில்நுட்பம், புவிஅறிவியல் மற்றும் சுகாதாரம் & குடும்பநலத்துறை அமைச்சர் டாக்டர் ஹர்ஷ் வர்தன் தலைமை விருந்தினராக பங்கேற்று விருதுகளை வழங்க உள்ளார். நாடு முழுவதும் உள்ள பல்வேறு நிலையிலான ஆராய்ச்சி நிறுவனங்கள், பல்கலைக்கழகங்கள், அறிவியல் அமைப்புகள், தேசிய ஆய்வுக்கூடங்கள் போன்றவற்றில் பணியாற்றும் விஞ்ஞானிகளின் பங்களிப்பை அங்கீகரித்து, ஊக்குவிக்கும் விதமாக, இந்தத் துறை தொடங்கப்பட்டதிலிருந்தே பல்வேறு விருதுகள் ஏற்படுத்தப்பட்டு வழங்கப்பட்டு வருகிறது.
உயிரித் தொழில்நுட்பத்துறையால் ஏற்படுத்தப்பட்ட பல்வேறு விருதுகள் DBT BRITE  என்ற பெயரில் தற்போது ஒரே குடையின் கீழ் கொண்டுவரப்பட்டுள்ளன. இவற்றுள் சில விருதுகளுக்கு இந்திய அறிவியல் துறைக்கு அளப்பரிய பங்களிப்பை வழங்கிய பிரபல விஞ்ஞானிகளின் பெயர் சூட்டப்பட்டுள்ளது.
உயிரித்தொழில்நுட்பத் துறையால் வழங்கப்படும் DBT BRITE விருதுகள் வருமாறு:
- ஹர் கோபிந்த் குரானா – புதுமைக்கான இளம் உயிரித்தொழில்நுட்ப விஞ்ஞானி விருது.
- எஸ் ராமச்சந்திரன் – தொழில் வளர்ச்சிக்கான தேசிய உயிரி அறிவியல் விருது.
- ஜானகி அம்மாள் தேசிய பெண் உயிரி விஞ்ஞானி விருது.
- டாடா புதுமை ஆராய்ச்சி விருது.
- உயிரித்தொழில்நுட்ப சமூக மேம்பாட்டு விருது
ஐதராபாதில் உள்ள எல் வி பிரசாத் கண் சிகிச்சை மைய முன்னாள் இயக்குநரும். பிரபல விஞ்ஞானியுமான பத்மஸ்ரீ டாக்டர் டி பாலசுப்பிரமணியன், உயிரித்தொழில்நுட்பத் துறை தொடக்க தின உரையாற்ற உள்ளார்.
இந்தியாவில் சுகாதாரம், வேளாண்மை உள்ளிட்ட பல்வேறு துறைகளில், கடந்த 30 ஆண்டுகளில் உயிரித்தொழில்நுட்பத்துறை கணிசமான பங்களிப்பை வழங்கி வருகிறது. அரசு மற்றும் தனியார் துறை அளித்து வரும் ஊக்கம் காரணமாக, இத்துறை ஆண்டுக்கு சுமார் 20% வீதம் அபார வளர்ச்சி அடைந்து வருகிறது.
உலகில் உள்ள தலைசிறந்த உயிரித்தொழில்நுட்ப மையங்களில் முதல் 12 இடங்களுக்குள் ஒன்றாக இந்தியா தேர்வு பெற்றுள்ளது.
-----
(Visitor Counter : 107
ஜவுளித்துறை அமைச்சகம்
சான்றளிக்கப்பட்ட சணல் விதைகள் விநியோக நிகழ்ச்சி மற்றும் சணல் விவசாயிகளுக்கான விழிப்புணர்வு பட்டறையை மத்திய ஜவுளி அமைச்சர் தொடங்கி வைத்தார்
பல்வேறு சணல் பொருட்கள் மற்றும் தொழில்நுட்ப ஜவுளி பொருட்களின் உற்பத்தியில் நாட்டுக்கு பங்களிக்கவும், தங்களது வருவாய் மற்றும் உற்பத்தி திறனை பெருக்கி கொள்வதற்காகவும் சான்றளிக்கப்பட்ட விதைகளை பயன்படுத்துமாறு விவசாயிகளை மத்திய ஜவுளி மற்றும் பெண்கள் & குழந்தைகள் மேம்பாட்டு அமைச்சர் திருமதி. ஸ்மிருதி ஜுபின் இரானி கேட்டுக் கொண்டார்.
பாரக்பூரில் உள்ள ஐசிஏஆர்-சிஆர்ஐஜேஏஎஃப் ஏற்பாடு செய்த சான்றளிக்கப்பட்ட சணல் விதைகள் விநியோக திட்டம் மற்றும் சணல் விவசாயிகளுக்கான விழிப்புணர்வு பட்டறையை காணொலி மூலம் தொடங்கி வைத்த திருமதி. ஸ்மிருதி ஜுபின் இரானி, வெறும் 60 மெட்ரிக் டன் சான்றளிக்கப்பட்ட சணல் விதைகள் மற்றும் 20,000 விவசாயிகளோடு 2015-ஆம் ஆண்டு தொடங்கப்பட்ட ஐகேர் முன்னெடுப்பு, வெறும் ஒன்றரை வருடங்களில் வேகமாக முன்னேறி 2017-ஆம் ஆண்டு 600 மெட்ரிக் டன் சான்றளிக்கப்பட்ட சணல் விதைகளாக உயர்ந்ததாக தெரிவித்தார்.
ஐகேர் திட்டத்தின் கீழ் 2.60 லட்சம் விவசாயிகளுக்கு அரசு இதுவரை ஆதரவளித்துள்ளதாக அவர் தெரிவித்தார். சணல் ஐகேர் முன்னெடுப்பை சரியான முறையில் கொண்டு சென்றதற்காக மத்திய வேளாண் மற்றும் விவசாயிகள் நல அமைச்சகத்துக்கு தனது மனப்பூர்வமான நன்றியை தெரிவித்த அமைச்சர், நேர்மையான முயற்சிகளும் சிறப்பான ஒருங்கிணைப்பும் எதிர்பார்த்த விளைவுகளை ஏற்படுத்தி உள்ளதாக கூறினார்.
10,000 குவின்டால் சான்றளிக்கப்பட்ட சணல் விதைகள்
விநியோகிக்கப் படுவதன் மூலம், சுமார் 5 லட்சம் விவசாயிகள் பயனடைவார்கள் என்றும் அவர் கூறினார்.
சணல் புவி சார்ந்த ஜவுளி உள்ளிட்ட தொழில்நுட்ப ஜவுளி இயக்கத்திற்கு அரசு ஒப்புதல் அளித்துள்ளதாக அமைச்சர் மேலும் தெரிவித்தார்.
தொழில்நுட்ப ஜவுளி இயக்கத்தின் கீழ் சணல் புவி சார்ந்த ஜவுளியை ஊக்குவிக்கும் வகையில் சணல் புவி சார்ந்த ஜவுளிக்கான தர நிலைகளுக்கு இந்திய தரநிலை அலுவலகம் ஒப்புதல் அளித்துள்ளதாகவும் அவர் மேலும் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1698178
-------
(Visitor Counter : 195
எஃகுத்துறை அமைச்சகம்
தேசிய கனிம வளர்ச்சி நிறுவனத்தின் ஆகஸ்ட் மாத செயல்பாட்டில் சாதனை
தேசிய கனிம வளர்ச்சி நிறுவனத்தின் சிறப்பான செயல்பாடு தொடர்கிறது. கடந்த ஆகஸ்ட் மாதத்தில் 3.06 மில்லியன் டன்கள் இரும்புத் தாதுவை உற்பத்தி செய்து, 2.91 மில்லியன் டன்கள் இரும்புத் தாதுவை என்எம்டிசி விற்பனை செய்துள்ளது. இதற்கு முந்தைய மாதங்களைப் போல், ஆகஸ்ட் மாத உற்பத்தி செயல்பாடும், என்எம்டிசி நிறுவன வரலாற்றில் கடந்த 6 தசாப்தங்களில் இல்லாத அளவுக்கு சிறந்த உற்பத்தியை பதிவு செய்துள்ளது.
கடந்தாண்டு ஆகஸ்ட் மாதத்துடன் ஒப்பிடுகையில், இந்தாண்டு ஆகஸ்ட் மாத உற்பத்தி 89 சதவீத வளர்ச்சி கண்டுள்ளது. ஆகஸ்ட் மாத விற்பனையும், கடந்தாண்டு இதே கால அளவைவிட 63 சதவீதம் அதிகரித்துள்ளது.
இந்த நிதியாண்டில் ஆகஸ்ட் மாதம் வரையிலான உற்பத்தி மற்றும் விற்பனை, கடந்தாண்டு இதே காலத்துடன் ஒப்பிடுகையில் முறையே 44 சதவீதம் மற்றும் 45 சதவீதம் அதிகரித்துள்ளது.
எதிர்பார்ப்புகளை மீண்டும் ஒரு முறை மிஞ்சியதற்காக, என்எம்டிசி குழுவுக்கு, வாழ்த்து தெரிவித்துள்ள அதன் தலைமை நிர்வாக இயக்குனர் திரு சுமித் தேவ் கூறுகையில், ‘‘நடப்பு நிதியாண்டின் முதல் 5 மாதத்தில், எங்களின் செயல்பாடு மிகவும் ஊக்குவிப்பதாக உள்ளது. இது இந்த நிதியாண்டில் எங்கள் திட்டங்களை நம்பிக்கையுடன் தொடர்வதில், எங்களை வலுவான நிலையில் வைத்துள்ளது. 2022-ம் நிதியாண்டுக்கான எஞ்சிய இலக்குகளை அடைய, கவனம் செலுத்துவதற்கு ஒவ்வொரு ஊழியரின் முயற்சிகளையும் பாராட்டுகிறேன்.’’ என கூறியுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1751384
பிரதமர் அலுவலகம்
பாலைவனமயமாக்கலை எதிர்த்துப் போராடுவதற்கான ஐ.நா. சிறப்பு மாநாட்டின் 14வது மாநாடு உயர் மட்டப் பிரிவு கூட்டத்தில் பிரதமர் திரு. நரேந்திர மோடி நாளை உரையாற்றுகிறார்
இந்த அமைப்பின் தலைமைப் பொறுப்பை சீனாவிடமிருந்து அடுத்த இரண்டு ஆண்டுகளுக்கு இந்தியா ஏற்றுக் கொண்டுள்ளது
பாலைவனமயமாக்கலை எதிர்த்துப் போராடுவதற்கான ஐ.நா. சிறப்பு மாநாட்டின் உயர் மட்ட பிரிவு கூட்டத்தில் இந்தியப் பிரதமர் திரு. நரேந்திர மோடி நாளை உரையாற்றுகிறார். இந்த மாநாடு உத்திரப் பிரதேச மாநிலத்தின் நொய்தா விரிவாக்கப் பகுதியில் நடைபெறுகிறது.
சீனாவிடமிருந்து அடுத்த இரண்டு ஆண்டுகளுக்கான தலைமைப் பொறுப்பை இந்தியா ஏற்றுக் கொண்ட தருணத்தில் இந்த மாநாடு நடைபெறுகிறது. சுற்றுச் சூழல் தொடர்பான விஷயங்கள், குறிப்பாக நில மேலாண்மை குறித்த உலகளாவிய கலந்துரையாடலுக்கு உதவுவதாக இந்த மாநாடு அமையும். பருவநிலை மாற்றம், பன்முக உயிரியல் தன்மை, நில மேலாண்மை ஆகிய ரியோ சிறப்பு மாநாட்டின் மூன்று சிறப்பு தீர்மானம் தொடர்பான அனைத்து நாடுகளின் கூட்டங்களை நடத்திய பெருமையும் இந்தியாவிற்கு சேர்கிறது என்பதும் இங்கு குறிப்பிடத்தக்கதாகும்.
இந்த மாநாட்டின்போது அரசுகள், அரசுமுறை சாரா அமைப்புகள், அரசுகளுக்கு இடையேயான அமைப்புகள் ஆகியவற்றின் பிரதிநிதிகள், அமைச்சர்கள், விஞ்ஞானிகள், பெண்கள், இளைஞர்கள் என 197 நாடுகளைச் சேர்ந்த சுமார் 7,200 பேர் பங்கு பெறுவார்கள் என எதிர்பார்க்கப்படுகிறது. உலக அளவில் நிலப் பயன்பாடு குறித்த கொள்கைகளை வலுப்படுத்தும் நோக்கத்துடன் எடுக்கப்பட வேண்டிய நடவடிக்கைகள் குறித்தும், கட்டாயமான இடப்பெயர்வு, மணல் மற்றும் தூசிப்புயல்கள், வறட்சிகள் போன்ற உருப்பெற்று வரும் அச்சுறுத்தல்களை கையாளும் வகையிலும் சுமார் 30 முடிவுகளை இந்தப் பிரதிநிதிகள் மேற்கொள்வார்கள்.
உணவுப் பதப்படுத்துதல் தொழிற்சாலைகள் அமைச்சகம்
முன்னுரிமைத் துறைக்கான கடன் வசதிகள்
மக்களவையில் கேள்வி ஒன்றுக்கு எழுத்துப்பூர்வமாக இன்று பதிலளித்த உணவுப் பதப்படுத்தல் துறை இணை அமைச்சர் திரு. பிரகலாத் சிங் படேல் கீழ்காணும் தகவல்களை வழங்கினார்.
4.09.2020 தேதியிட்ட ரிசர்வ் வங்கியின் முதன்மை வழிகாட்டுதல்களின்படி, அனைத்து உணவு மற்றும் வேளாண் செயலாக்க நடவடிக்கைகளும் முன்னுரிமைத் துறைக் கடன் வழங்குதலின் கீழ் தகுதியானவையாக சேர்க்கப்பட்டுள்ளன.
உணவு பதப்படுத்துதல் துறையை ஊக்குவிப்பதற்காக குறைந்த வட்டி விகிதங்களில் கடன் வழங்குவதற்காக தேசிய வேளாண்மை மற்றும் ஊரக வளர்ச்சி வங்கியில்  ரூ 2000 கோடி சிறப்பு நிதி அமைக்கப்பட்டுள்ளது.
இந்த நிதியின் கீழ், தனிப்பட்ட தொழில்முனைவோர், கூட்டுறவுகள், விவசாய உற்பத்தி நிறுவனங்கள், கார்ப்பரேட்கள், கூட்டு நிறுவனங்கள், சிறப்பு நோக்க அமைப்பு மற்றும் உணவுப் பதப்படுத்தும் பிரிவுகளை நிறுவுதல், நவீனப்படுத்துதல், விரிவாக்கம் செய்தல் மற்றும் உணவுப் பூங்காக்களில் உள்கட்டமைப்பு மேம்பாடு ஆகியவற்றிற்காக அரசால் ஊக்குவிக்கப்படும் நிறுவனங்களுக்கு கடன் வழங்கப்படுகிறது.
உணவு பதப்படுத்தும் தொழில்கள் அமைச்சகத்தின் மெகா உணவுப் பூங்காக்கள் தவிர, பல்வேறு மாநிலங்களில் அமைச்சகத்தால் அறிவிக்கப்பட்ட பிற உணவுப் பூங்காக்களும் சேர்க்கப்பட்டுள்ளன. 31.1.2022 வரை, ரூ. 466.26 கோடி கடன் நிதியில் இருந்து வழங்கப்பட்டுள்ளது.
இந்தியாவின் உற்பத்தித் திறன்களை மேம்படுத்துவதற்கும் ஏற்றுமதியை ஊக்கப்படுத்துவதற்கும் “தற்சார்பு இந்தியா” திட்டத்தின் ஒரு பகுதியாக உணவு பதப்படுத்தும் தொழில்துறைக்கான உற்பத்தியுடன் இணைக்கப்பட்ட ஊக்கத்தொகை திட்டம் அமைச்சகத்தால் உருவாக்கப்பட்டது. இத்திட்டம் மூன்று பரந்த கூறுகளைக் கொண்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1806081
நுகர்வோர் நலன், உணவு மற்றும் பொது விநியோகம் அமைச்சகம்
சட்டபூர்வ அளவியல் சட்டம், 2009ஐ குற்றமற்றதாக்குவது பற்றி விவாதிக்க தேசிய பயிலரங்கம்
2009-ம் ஆண்டின் சட்டபூர்வ அளவீட்டுச் சட்டத்தில் குற்றம் அம்சங்களை நீக்குவது தொடர்பாக சம்பந்தப்பட்ட அனைத்து பிரிவினரிடம் இருந்தும் கருத்து கேட்கும் வகையில் நுகர்வோர் விவகாரத் துறை மே 9 ஆம் தேதி ஒரு நாள் 'சட்ட அளவீட்டுச் சட்டம், 2009' என்ற பயிலரங்குக்கு ஏற்பாடு செய்துள்ளது. நுகர்வோர் மற்றும் தொழில்களில் சமநிலை. தேவையற்ற குறுக்கீடுகளை நீக்கி எளிதாக வணிகம் செய்யும் வகையில் இந்தச் சட்டத்தை மாற்ற பரிசீலிக்கப்படுகிறது.
கூடுதலாக, வணிக நிறுவனங்கள் மீதான சுமையை அதிகரிக்காமல், அவற்றின் பொருளாதார வளர்ச்சியைத் தடுக்காமல், தரமற்ற எடை அளவீடுகளைப் பயன்படுத்துவதன் மூலம் நுகர்வோர் பாதிக்கப்படாமல் இருப்பதை உறுதிசெய்வதே இந்தப் பயிலரங்கின் நோக்கமாகும். வணிகம் செய்வதை எளிதாக்குவதற்கும், நுகர்வோரின் நலன்களைப் பாதுகாப்பதற்கும், சட்ட அளவியல் சட்டத்தை குற்றமற்றதாக்குவதன் மூலம் வெற்றியைக் கண்டறிவதற்கான ஆலோசனையை பெறுவதே இதன் நோக்கமாகும்.
மத்திய நுகர்வோர் விவகாரங்கள், உணவு மற்றும் பொது விநியோகம், ஜவுளி மற்றும் வர்த்தகம், தொழில்துறை அமைச்சர் திரு பியூஷ் கோயல் தலைமையில் இந்த பயிலரங்கம் நடைபெறுகிறது. நுகர்வோர் விவகாரங்கள், உணவு மற்றும் பொது விநியோகம், சுற்றுச்சூழல், வனம் மற்றும் காலநிலை மாற்றத்திற்கான மத்திய இணையமைச்சர் திரு அஷ்வினி சௌபே மற்றும் நுகர்வோர் விவகாரங்கள், உணவு மற்றும் பொது விநியோகம் மற்றும் ஊரக வளர்ச்சித் துறை இணையமைச்சர் திருமிகு. சாத்வி நிரஞ்சன் ஜோதி ஆகியோர் இந்த விழாவில் கலந்துகொண்டு உரையாற்றுவார்கள்.
மேலும் விவரங்களுக்கு இந்த ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1823619